Vermiste Polokwane-sakeman opgespoorRoelof “Rassie” Harmse (Foto: Facebook) Roelof “Rassie” Harmse (56), die sakeman van Polokwane in Limpopo wat op 9 Desember verdwyn het, is opgespoor. Harmse se familie het vroeër vandeesweek ŉ pleidooi aan “enigiemand met meer inligting” gerig nadat hy nie teruggekeer het huis toe nie. Doreen Harmse, ŉ familielid, het vroeër aan Maroela Media gesê die hele familie is rasend van bekommernis omdat hulle geen idee gehad het waar hy hom bevind het nie. Lt.kol. Moatshe Ngoepe, woordvoerder van die polisie, het Woensdag aan Maroela Media bevestig Harmse is opgespoor. “Dit is nie in hierdie stadium duidelik waar hy gevind is nie, maar die polisie kan wel bevestig hy is tans in die hospitaal en ontvang mediese behandeling.” Ngoepe kon nie bevestig wat die aard van Harmse se mediese toestand is nie. Volgens hom vermoed die polisie nie enige vuilspel nie. Hy het gesê hy beskou die polisie se vermistepersoon-saak as afgehandel en dat Harmse se gesin ŉ nuwe saak aanhangig moet maak indien hulle anders vermoed. Ngoepe kon ook nie bevestig of die wit dubbelkajuitbakkie waarmee Harmse gery het, nou weer in die gesin se besit is nie. Harmse se familie was nie onmiddellik beskikbaar vir kommentaar nie.